KIRJALLINEN KYSYMYS P-1952/03 esittäjä(t): Paulo Casaca (PSE) komissiolle. Koheesiorahastosta Portugalille tarkoitettua rahoitustuen toteuttamista koskevat vakavat viivästykset.



Virallinen lehti nro 280 E , 21/11/2003 s. 0184 - 0185



KIRJALLINEN KYSYMYS P-1952/03 esittäjä(t): Paulo Casaca (PSE) komissiolle (5. kesäkuuta 2003) Aihe: Koheesiorahastosta Portugalille tarkoitettua rahoitustuen toteuttamista koskevat vakavat viivästykset Luin hyvin huolissani 24. toukokuuta 2003 julkaistusta virallisesta lehdestä komission tiedonannot 2003/C 123/03(1) ja 2003/C 123/05(2), jotka koskevat koheesiorahastosta Portugalille vuodeksi 2002 tarkoitetun rahoitustuen myöntämispäätösten tärkeimpiä kohtia. Kyseisten tiedonantojen mukaan komissio on hyväksynyt vuonna 2002 ainoastaan viisi uutta Portugalin koheesiorahastolle esittämää hanketta. Nämä hankkeet ovat Vale do Aven kiinteän yhdyskuntajätteen käsittelyjärjestelmä, Bragan jätevedenkäsittelyjärjestelmä, Algarven jätevedenkäsittelyjärjestelmätutkimukset, LIPOR:n kiinteän jätteen yhdennetty käsittelyjärjestelmä ja IP6, PenicheIC1-moottoritie. Näiden hankkeiden kustannukset ovat yhteensä vähän yli 106 miljoonaa euroa. Jos otetaan huomioon, että kyseisen summan on vastattava useita vuosia koskevia maksusitoumuksia, summa ei riitä kattamaan Berliinissä maaliskuussa 1999 kokoontuneen Eurooppa-neuvoston hyväksymiä tavoitteita. Ottaen huomioon, että komissio on useaan otteeseen pyytänyt Euroopan parlamentin jäseniä seuraamaan rakennerahastosta rahoitettavien toimien toteuttamista omissa vaalipiireissään, pyytäisin komissiota vastaamaan seuraaviin kysymyksiin: 1. Mitkä vuoden 2002 maksusitoumusmäärärahat vastaavat näissä tiedonannoissa mainittujen viiden uuden hankkeen kokonaiskustannuksia? 2. Mikä on se koheesiorahastosta Portugalille vuonna 2003 myönnettävien maksusitoumusmäärärahojen summa, jonka avulla Portugalin pitäisi saavuttaa vuoden 2003 loppuun mennessä Berliinin Eurooppa-neuvoston ohjelmakaudeksi 20002006 asettama vuosittainen keskiarvo? 3. Jos oletetaan, että tulevaisuudessa hyväksyttäviä hankkeita koskevien maksusitoumusmäärärahojen vuosittainen jakautuminen on sama kuin jo hyväksyttyjen hankkeiden, mikä on se hankkeita koskeva yhteisön rahoituksen kokonaismäärä, joka on tarpeen hyväksyä vuonna 2003, jotta päästään edellisessä kohdassa tarkoitettuun summaan? (1) EYVL C 123, 24.5.2003, s. 4. (2) EYVL C 123, 24.5.2003, s. 13. Michel Barnier'n komission puolesta antama vastaus (27. kesäkuuta 2003) Kuten arvoisa parlamentin jäsen toteaa, Portugalissa vuonna 2002 aloitetulle viidelle hankkeelle myönnetään koheesiorahastosta tukea 106 miljoonaa euroa, josta 85 miljoonaa euroa sisältyy vuoden 2002 talousarvioon. Loput tuesta sidotaan myöhempiin varainhoitovuosiin hankkeiden etenemisen mukaisesti. Jos lasketaan keskiarvo jokaisen varainhoitovuoden talousarvioon kirjattujen maksusitoumusten ohjeelliselle vaihteluvälille, vuonna 2003 Portugalilla on käytettävissään 647 miljoonaa euroa, josta 478 miljoonaa euroa koskee tätä varainhoitovuotta ja 169 miljoonaa euroa ovat vuoden 2002 käyttämättä jääneitä varoja. Jo tehdyt tai parhaillaan tehtävät maksusitoumukset ovat tällä hetkellä noin 200 miljoonaa euroa. Käsiteltävänä olevien hankkeiden maksusitoumukset voisivat olla enimmillään 240 miljoonaa euroa, jos ne käytettäisiin kaikki vuonna 2003. Saavuttaakseen vuodelle 2003 tarkoitetun summan Portugalin tulisi esitellä hankkeita, joihin voitaisiin sitoa yli 200 miljoonan euron lisämääräraha, jotta kohtuullinen turvamarginaali säilyisi. Kolmannen esitetyn kysymyksen vastaus riippuu yhteisön tuen yksityiskohtaisista säännöistä. Rahoituksen toteuttamista koskevien sääntöjen mukaan maksusitoumukset voidaan suorittaa kahdella tavalla: - maksu vuosierissä, jos hankkeiden rahoitustuki on yli 50 miljoonaa euroa ja jos niiden toteuttamiseen kuluu yli kaksi vuotta, - muutoin ensimmäinen maksusitoumus on 80 prosenttia hankkeen käynnistysvaiheessa ja seuraava loput 20 prosenttia hankkeen etenemisen mukaan. Ensimmäisessä tapauksessa jokaiseen varainhoitovuoteen kirjattavan tuen määrä riippuu hankkeen rahoitussuunnitelmasta. Jos alustavaa rahoitussuunnitelmaa ei ole, hankkeiden arvoa, jolla saavutetaan vuonna 2003 käytössä oleva summa, on mahdotonta määritellä. Jälkimmäisessä tapauksessa vuonna 2003 mahdollisesti hyväksyttävien lisähankkeiden tulisi edellyttää vähintään 260 miljoonan euron tukea. Uusien hyväksyttyjen hankkeiden maksusitoumusmäärä olisi luonnollisesti suurempi, jos kaikkia nykyisiä hankkeita ei kyettäisi toteuttamaan.